**

# Materiál na rokovanie

**Hospodárskej a sociálnej rady SR**

# Dňa 4.10.2016

**K bodu č.1)**

**Stanovisko k návrhu štátneho rozpočtu a rozpočtu verejnej správy na roky 2017 až 2019**

**Všeobecne k návrhu:**

Návrh štátneho rozpočtu a rozpočtu verejnej správy na roky 2017-2019 je vypracovaný v súlade s Programom stability Slovenskej republiky na roky 2016 až 2019,v ktorom sú prezentované fiškálne ciele vo vzťahu k európskym fiškálnym pravidlám, a ktorý bol vládou SR bol schválený dňa 29. 4. 2016. Konsolidačným cieľom pre rok 2017 je dosiahnutie schodku verejných financií vo výške 1,29 % k HDP v metodike ESA 2010, čo oproti rozpočtu na rok 2016 znamená zlepšenie o cca 0,64 percentuálneho bodu.

 ZMOS víta, že vláda SR v predkladanom návrhu, napriek rizikovým vonkajším faktorom vývoja ekonomiky, pokračuje v konsolidácii verejných financií tak, aby Slovenská republika dosiahla stanovený rozpočtový cieľ v roku 2019 s prebytkom 0,16 % k HDP. Tento schodok možno v priebehu rozpočtového roka v súlade so systémovými ustanoveniami zákona o rozpočtových pravidlách verejnej správy prekročiť alebo znížiť v závislosti od čerpania prostriedkov štátneho rozpočtu a prostriedkov Európskej únie v príslušnom rozpočtovom roku. Príjmy štátneho rozpočtu na rok 2017 sa rozpočtujú v sume 14 398 783 358 eur a výdavky sa určujú v sume 16 824 912 647 eur. Schodok štátneho rozpočtu sa určuje sumou 2 426 129 289 eur.

 Návrh štátneho rozpočtu a rozpočtu verejnej správy na roky 2017 – 2019 je zostavený v súlade s platnou legislatívou na základe septembrovej prognózy makroekonomického vývoja a prognózy daňových a odvodových príjmov, so zapracovaním dopadov legislatívnych zmien, ktoré majú vplyv na zostavovanie rozpočtov verejnej správy.

 Z pohľadu miestnej a regionálnej samosprávy sú to najmä zmeny v zákone o dani z príjmov tým, že podľa názoru ZMOS v návrhu rozpočtu nie sú premietnuté dopady deklarovaného zvýšenia limitu paušálnych výdavkov pre živnostníkov a predpokladanému zvýšenia násobku maximálnych zdravotných odvodov. Teda opatrenia, ktoré budú mať vplyv na výnos dane z príjmov fyzických osôb v rokoch 2017-2019. Výdavkovú časť rozpočtov samospráv ovplyvní v roku 2017 a následne aj neštandardné opatrenie zvýšenia mzdových stupníc pedagogických zamestnancov v zákone č. 553/ 2003 Z. z. o odmeňovaní niektorých zamestnancov pri výkone práce vo verejnom záujme od 1.9.2016, ako aj niektoré zmeny v ostatných pripravovaných legislatívnych normách, napr. v zákone o poisťovníctve, v školskom zákone pri financovaní malotriednych škôl v prenesenom výkone štátnej správy, zákone o správnych poplatkoch a pod.

 Mestá a obce, ako významná súčasť rozpočtov verejnej správy, budú podľa návrhu rozpočtu opäť aj v rokoch 2017 – 2019 hospodáriť s prebytkom 130,42 mil. eur a tým významne prispievať  naplneniu fiškálnych cieľov v súlade s pravidlami EÚ. Okrem toho návrh rozpočtu verejnej správy na roky 2017 – 2019 nepočíta so zvyšovaním ich zadlžovania.

 Predpokladá sa, že mestá a obce v rozpočte roku 2017 dosiahnu celkové príjmy vo výške
4 204 399 686 eur a celkové výdavky v sume 3 933 981 795 eur. Po odpočítaní príjmových a výdavkových finančných operácií sa predpokladajú príjmy v sume 3 864 399 686 eur a výdavky v sume 3 733 981 795 eur. Prebytok v metodike ESA 2010 je vyčíslený vo výške 130 417 891 eur. Celkové príjmy obcí v roku 2017 oproti rozpočtu verejnej správy na rok 2016 sú vyššie o 3,6 %. V porovnaní s rokom 2016 dochádza k poklesu grantov a transferov o 6,9 %. Výška príjmových finančných operácií sa odhaduje na úrovni roku 2016.

Daňové príjmy sa očakávajú v roku 2017 v objeme 2 305 090 tis. eur, ktoré obce získajú z výnosu dane z príjmov fyzických osôb (podiel 70 % z celkového výnosu DPFO), z výnosu dane z nehnuteľností, z výnosu daní za špecifické služby (ostatné miestne dane a poplatok za komunálne odpady), z výnosu dane z úhrad za dobývací priestor, zo sankcií uložených v daňovom konaní a iných daní. Z výnosov týchto daní bude zabezpečované financovanie samosprávnych pôsobností obcí.

Predpoklad vývoja jednotlivých druhov daňových príjmov v rokoch 2017 až 2019 do rozpočtov obcí v porovnaní s rozpočtom verejnej správy a očakávanou skutočnosťou na rok 2016 a skutočnosťou za roky 2014 a 2015 je nasledovný:

|  |  |  |  |  |  |  |  |
| --- | --- | --- | --- | --- | --- | --- | --- |
| **v tis. eur** | **2014 S** | **2015 S** | **2016 R** | **2016 OS** | **2017 N** | **2018 N** | **2019 N** |
| **Daňové príjmy spolu** | **1 797 688**  | **1 973 877** | **2 090 082** | **2 184 564** | **2 305 090** | **2 431 591** | **2 596 018** |
| z toho: prevod DPFO vrátane sankcií | 1 300 567 | 1 467 812 | 1 573 799 | 1 664 868 | 1 771 427 | 1 881 569 | 2 026 177 |
|  Daň z nehnuteľností | 320 453 | 324 053 | 325 945 | 331 494 | 337 477 | 343 256 | 349778 |
|  Daň za špecifické služby | 176 202 | 181 460 | 189 853 | 187 661 | 195 684 | 206 238 | 219 052 |
|  Daň z úhrad za dobývací priestor | 486 | 486 | 485 | 482 | 502 | 528 | 561 |
|  DPH a iné dane | - | 84 | - | 59 | - | - | - |

V rámci nedaňových príjmov sa uvažuje, že obce dosiahnu v roku 2017 sumu
610 000 tis. eur. Ide najmä o príjmy z podnikania a  z vlastníctva majetku v sume
160 tis. eur, a to z nájomného z prenajatých pozemkov, budov, strojov a zariadení. Príjmy v sume 265 tis. eur sa predpokladá dosiahnuť z administratívnych a iných poplatkov a platieb (správne poplatky, za ubytovacie a stravovacie služby, zo vstupného, za relácie v miestnom rozhlase a pod.). Kapitálové príjmy sa odhadujú v objeme 65 000 tis. eur. Úroky z v kladov a iné nedaňové príjmy sa odhadujú na úrovni 120 000 tis. eur. V prognózovanej sume nedaňových príjmov sa zohľadňuje aj dosiahnutá skutočnosť v predchádzajúcom období. Transfery zo štátneho rozpočtu do rozpočtov obcí sa v roku 2017 očakávajú v celkovej sume 949 310 tis.eur a v porovnaní s rozpočtom na rok 2016 sú znížené o 6,9% najmä vplyvom zníženia transferov z prostriedkov EÚ.

V oblasti výdavkoch rozpočtov miest a obcí sa v roku 2017 vychádza z úrovne východísk rozpočtu verejnej správy na roky 2017 až 2019 pri zohľadnení zmien v položkách granty a transfery poskytnutých zo štátneho rozpočtu do rozpočtov obcí. Bežné výdavky sa v roku 2017 oproti roku 2016 rozpočtujú vyššie o 3,5 % aj z titulu zohľadnenia dosiahnutej skutočnosti v predchádzajúcom období. V kapitálových výdavkoch dochádza v porovnaní s rozpočtom na rok 2016 k mierenmu poklesu. K poklesu kapitálových výdavkov dochádza nielen v porovnaní so skutočnosťou roku 2015, ale aj oproti očakávanej skutočnosti roku 2016 z dôvodu, že jednotlivé rezorty len čiastočne rozpočtujú zapojenie zdrojov EÚ v rámci tretieho programového obdobia.

**Pripomienky k návrhu:**

ZMOS akceptuje rozpočtové úsilie vlády SR vychádzajúce z Programu stability Slovenskej republiky na roky 2016 – 2019. Dôraz je kladený na pokračovanie konsolidácie verejných financií na úroveň cieleného deficitu verejnej správy na úroveň - 1,29 % k HDP v roku 2017 a vyrovnaného hospodárenia (prebytok 0,16 % k HDP) v roku 2019. Tento zámer je z pohľadu miest a obcí správnou a reálnou cestou v riadení verejných financií. Za pozitívum je z pohľadu ZMOS možné považovať tiež ďalšie znižovanie celkového dlhu verejnej správy pod hranicu 50%. HDP, čím sa znižuje riziko regulácie aj pre mestá a obce, vyplývajúce z ústavného zákona o rozpočtovej zodpovednosti. Na tomto výsledku by sa mali významnou mieru podieľať aj rozpočty miest a obcí, kde sa predpokladá ich **prebytkové hospodárenie 130,42 mil. eur v roku 2017, 118,42 mil. eur v roku 2018 a 116,96 mil. eur v roku 2019.**

Snahou ZMOS je aj pre roky 2017 – 2019 vytvoriť vyvážené rozpočtové prostredie medzi jednotlivými subjektmi verejnej správy pri znižovaní miery rizika na hospodárenie miest a obcí v strednodobom horizonte. Jednou zo základných priorít ZMOS je zabezpečiť postupné zvyšovanie miery samofinancovania miest a obcí, čo zároveň jednou z priorít 27. snemu ZMOS. Podľa názoru ZMOS v návrhu rozpočtu verejnej správy na roky 2017 – 2019 sa miera samofinancovania nezvyšuje.

 **ZMOS požaduje aj naďalej zreálnenie výsledku hospodárenia (rozpočtového prebytku) miest a obcí za potrebný**, najmä **s ohľadom na očakávaný mzdový vývoj vo verejnej správe v rokoch 2017 – 2019,  investičné potreby samospráv a očakávané legislatívne zmeny v NR SR s dopadom na hospodárenie miest a obcí.** Kdnešnému dňu nie sú známe výsledky a dopady kolektívneho vyjednávania na rok 2017, čím sa zvyšuje predpoklad výrazného zvýšenia výdavkov s dopadom na financie ale aj na výšku prebytku samospráv. Mzdový vývoj v rokoch 2014-2015 a predpoklad za rok 2016 túto skutočnosť potvrdzujú. K rozhodujúcim položkám, ktoré sa javia v rozpočte verejnej správy pre mestá a obce ako podhodnotené patria v roku 2017 teda **najmä mzdy a odvody, čiastočne výdavky za tovary a služby.**

Aktuálnou zostáva požiadavka ZMOS na úpravu výšky **transferov do rozpočtov miest a obcí na prenesený výkon štátnej správy,** ktorú opakovane uplatňuje ZMOS na rokovaniach nielen s rezortmi, ale aj pri tvorbe a prerokovávaní rozpočtu na úrovni MF SR.

Pripomienky ZMOS k návrhu rozpočtu verejnej správy na roky 2017 – 2019 prerokovala Rada ZMOS na svojom rokovaní dňa 14. septembra 2016.

**ZMOS žiada vládu SR v návrhu rozpočtu verejnej správy na roky 2017 – 2019:**

1. v príslušných kapitolách štátneho rozpočtu zvýšiť transfery na zabezpečenie preneseného výkonu štátnej správy pre mestá a obce **na rok 2017 na úroveň 16 697 tis. eur (okrem transferov na prenesený výkon štátnej správy v školstve**), čo znamená v každej oblasti zvýšiť transfer v porovnaní s predloženým návrhom rozpočtu na rok 2017 o cca 10%. Na úseku matrík ZMOS navrhuje zvýšiť transfer na sumu 6 896 tis. eur, na úseku registra obyvateľov na sumu 1 978 tis. eur, na úseku stavebného konania na sumu 6 840 tis. eur, na úseku životného prostredia na sumu 558 tis. eur, na úseku dopravy na sumu 315 tis. eur a na úseku registra adries na sumu 110 tis. eur.

|  |  |  |  |  |  |
| --- | --- | --- | --- | --- | --- |
| Prehľad dotácií na prenesený výkon štátnej správy pre mestá a obce podľa rokov: |  |  |  |  |  |
| **(v tis. eur)** |  |  |  |  |  |  |  |  |
| **Rok** | **2011 S** | **2012 S** | **2013 S** | **2014 S** | **2015 S** | **2016 R** | **2017 R** | **Navrhované zvýšenie o 10%** |
| **Prenesený výkon obce**  |   |   |   |   |   |   |   |  |
| Matrika | 5 841 | 5 792 | 5 831 | 5 992 | 6 107 | 6 063 | 6 269 | **6 896** |
| Register obyv. | 1 798 | 1 794 | 1 783 | 1 785 | 1 787 | 1 798 | 1 798 | **1 978** |
| Stavebný úrad | 6 206 | 6 218 | 6 182 | 6 189 | 6 196 | 6 218 | 6218 | **6 840** |
| Životné prostredie | 602 | 588 | 554 | 498 | 497 | 497 | 507 | **558** |
| Register adries |   |   |   |   |   | 83 | 100 | **110** |
| Doprava | 285 | 285 | 286 | 234 | 234 | 286 | 285 | **315** |
| **Spolu** | **14 732** | **14 677** | **14 636** | **14 698** | **14 821** | **14 945** | **15 177** | **16 697** |

1. zvýšiť výdavky pre mestá a obce v položkách miezd, odvodov podľa výsledkov kolektívneho vyjednávania na rok 2017, s následnou úpravou (znížením) prebytku hospodárenia miest a obcí.
2. v prípade schválenia legislatívnych zmien s dopadom na príjmy miest a obcí, napr. zvýšenie odpočítateľnej položky pre živnostníkov upraviť výšku prevodu výnosu dane z príjmov fyzických osôb na roky 2017-2019, s následnou úpravou (znížením) prebytku hospodárenia miest a obcí.
3. v kapitole Ministerstva dopravy, výstavby a regionálneho rozvoja SR zvýšiť rozpočet pre rok 2017 na sumu 11 216 tis. eur, čo predstavuje úroveň roku 2016, pre oblasť cestovného ruchu a financovanie oblastných a krajských organizácií cestovného ruchu.
4. vyčleniť pre rok 2017 v kapitole Ministerstva dopravy, výstavby a regionálneho rozvoja SR finančné prostriedky v sume 20 000 tis.. eur na podporu cestnej miestnej infraštruktúry, opravy a údržbu miestny komunikácii.
5. v kapitole Všeobecná pokladničná správa účelovo vyčleniť na roky 2017 – 2019 finančné prostriedky v sume 3 500 tis. eur ročne ako príspevok štátu na financovanie združenia DEUS a na zabezpečenie úloh spojených s elektronizáciou služieb pre mestá a obce,
6. v kapitole Ministerstva dopravy, výstavby a regionálneho rozvoja SR zabezpečiť finančné prostriedky v sume 15 000 tis. eur na podporu budovania cyklotrás na Slovensku v súlade s realizovaním Cyklostratégie Slovenskej republiky a trvalého finančného mechanizmu na podporu budovania cyklotrás schváleného uznesením vlády SR č. 27/2014 zo dňa 15.1.2014,
7. zabezpečiť v kapitole ministerstva školstva (ministerstva vnútra SR) prostriedky na plné financovanie preneseného výkonu štátnej správy v školstve nielen na mzdy a odvody, ale aj na  ostatné prevádzkové výdavky v súlade s ustanoveniami zákona 596/2003 Z. z. o štátnej správe v školstve a školskej samospráve a o zmene a doplnení niektorých zákonov a zákona č. 597/2003 Z. z. o financovaní základných škôl, stredných škôl a školských zariadení a financovanie malotriednych základných škôl.
8. rozpočtovať finančné prostriedky v kapitole Ministerstva dopravy, výstavby a regionálneho rozvoja SR na poskytovanie dotácie na podporu nájomného bývania pre rok 2017 v objeme o 35 miliónov eur.

**ZMOS zároveň žiada vládu SR pre rok 2016:**

1. dofinancovať zo štátneho rozpočtu zvýšenie miezd pre pedagogických zamestnancov v originálnych pôsobnostiach v školstve pre samosprávy v objeme 6 500 tis. eur, ktoré vyplýva zo zákona č. 217/2016 Z. z., ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov
2. navýšiť finančné prostriedky zo štátneho rozpočtu v kapitole Ministerstva dopravy, výstavby a regionálneho rozvoja SR na poskytovanie dotácie na podporu nájomného bývania pre rok 2016 o 25 miliónov eur, čím bude možné zrealizovať viac projektov a uspokojiť vyšší počet záujemcov o úvery zo Štátneho fondu rozvoja bývania.

**Záver:**

Združenie miest a obcí Slovenska odporúča návrh štátneho rozpočtu a rozpočtu verejnej správy na roky 2017 – 2019 na ďalšie legislatívne konanie s pripomienkami.

**Michal Sýkora**

 **predseda**